तमिलनाडु में जयललिता की पार्टी को भारी बढ़त  
तमिलनाडु विधानसभा चुनाव के लिए जारी मतगणना के रुझानों के मुताबिक जयललिता की पार्टी अन्नाद्रमुक सत्ताधारी पार्टी द्रमुक से काफी आगे चल रही है।
तमिलनाडु विधानसभा चुनाव के लिए शुक्रवार को चल रही मतगणना के रुझानों के मुताबिक जयललिता की पार्टी अन्नाद्रमुक सत्ताधारी पार्टी द्रमुक से काफी आगे चल रही है।  अन्नाद्रमुक के उम्मीदवार अपने प्रतिद्वंद्वियों से 174 सीटों पर आगे चल रहे हैं, जबकि द्रमुक के उम्मीदवार केवल 39 सीटों पर आगे हैं। द्रमुक के अधिकांश मंत्री पराजय की ओर बढ़ते दिख रहे हैं। तमिलनाडु विधानसभा की 234 सीटों के लिए 13 अप्रैल को हुए मतदान के बाद शुक्रवार सुबह 91 केंद्रों पर मतगणना शुरू हुई।  प्रदेश के 4.7 करोड़ मतदाताओं में से लगभग 78 प्रतिशत मतदाताओं ने अपने मताधिकार का प्रयोग किया। चुनाव में कुल 2,748 उम्मीद्वारों के भाग्य का फैसला होना है।